b'\n_START_ARTICLE_\nDrugi nicejski koncil\n_START_SECTION_\nZgodovina\n_START_PARAGRAPH_\nBizantinski cesar Leon Izavrijec (717-741) je izdal 727 odlok, s katerim prepoveduje \xc4\x8de\xc5\xa1\xc4\x8denje svetih podob, kakor tudi slikanje svetih prizorov; po njegovem mnenju je to predstavljalo malikovanje. Cesar je postavil ikonoklazmu naklonjenega patriarha Anastazija. Pridrvel je z vojsko pred Rim, vendar ni mogel izterjati davkov od Rimljanom. Pape\xc5\xbe je cesarju sporo\xc4\x8dil, da nima oblasti vme\xc5\xa1avanja v cerkveno u\xc4\x8denje in da se mu glede tega ne bo uklonil. \xc4\x8ce bi se tedaj povezal z njemu  naklonjenim langobardskim kraljem Liutprandom, kakor tudi z vedno mo\xc4\x8dnej\xc5\xa1imi Franki, bi bil za vedno izgnal iz Italije Bizantince.  Vsemu navkljub je ta pape\xc5\xbe \xc5\xa1e naprej ostal zvest podanik Bizantincev. _NEWLINE__NEWLINE_Ko pa je pape\xc5\xbe Gregor patriarha in druge ikonoborce izob\xc4\x8dil, je cesar rimskemu patriarhatu odvzel pokrajino Ilirik ter jo podredil carigrajskemu patriarhatu. Njegov naslednik Konstantin Kopronim (741-775) je sklical brez pape\xc5\xbeevega privoljenja v Konstantinoplu 754 sinodo, ki je obsodila \xc4\x8de\xc5\xa1\xc4\x8denje podob in izob\xc4\x8dila vse \xc4\x8dastilce podob (iknonofile), vklju\xc4\x8dno z Janezom Dama\xc5\xa1\xc4\x8danskim, glavnim nasprotnikom ikonoklazma. Njegov naslednik Leon Hazar je bil do \xc4\x8dastilcev svetih podob \xc5\xbee bolj strpen._NEWLINE_Po njegovi smrti je v imenu mladoletnega prestolonaslednika Konstantina (780-797) vladala njegova mati Irena Atenska (797-802), ki je glede \xc4\x8de\xc5\xa1\xc4\x8denja podob v vsem sogla\xc5\xa1ala s pape\xc5\xbeem in je tudi sklicala v zvezi s tem vesoljni cerkveni zbor._NEWLINE_Najprej so se koncilski o\xc4\x8detje zbrali na zborovanje v Carigrad; ker so jih pa ikonoklasti\xc4\x8dno nastrojeni vojaki napadli, jih je cesarica Irena dala prepeljati v Nicejo. Poleg vzhodnih \xc5\xa1kofov sta pripotovala tudi pape\xc5\xbeeva odposlanca arhiprezbiter Peter in opat Peter, ki sta odprla prvo sejo 24. septembra 787.\n_START_SECTION_\nDolo\xc4\x8dbe\n_START_PARAGRAPH_\nNa koncilu so torej obravnavali pomen in dovoljenost \xc4\x8de\xc5\xa1\xc4\x8denja svetih podob. Obsodbe ikonklazma \xe2\x80\x93 boja proti svetim kipom in podobam \xe2\x80\x93 so zgostili v 22 k\xc3\xa1nonov._NEWLINE_Ta koncil je obsodil ikonoklazem oziroma ve\xc4\x8d kot stoletni boj bizantinskih cesarjev zoper svete kipe in podobe kot hereti\xc4\x8den. Razglasil je kot dogmo, da je svete kipe in podobe dovoljeno in zveli\xc4\x8davno, torej priporo\xc4\x8dljivo \xc4\x8dastiti. Poudaril je, da se \xc4\x8de\xc5\xa1\xc4\x8denje nana\xc5\xa1a na osebo, ki jo predstavlja podoba in ne na snov, iz katere je podoba narejena. Poudaril je razlo\xc4\x8dek med Bo\xc5\xbejim \xc4\x8de\xc5\xa1\xc4\x8denjem, ki se nana\xc5\xa1a na Boga, ter \xc4\x8de\xc5\xa1\xc4\x8denjem, ki se nana\xc5\xa1a na ustvarjena bitja: Bla\xc5\xbeeno devico Marijo, angele in svetnike.'